Proses vir onteiening gaan voort, sê komitee | Netwerk24
Deur Llewellyn Prince 03 Augustus 2021 06:40
Die proses om die Grondwet te wysig om die onteiening van grond sonder vergoeding moontlik te maak, gaan voort.
Dr. Mathole Motshekga, voorsitter van die ad hoc-komitee wat die parlementêre proses vir dié grondwetlike wysiging lei, het dít Maandag bevestig.
Motshekga het bygevoeg dat die publiek steeds tot 13 Augustus vanjaar kans het om kommentaar te lewer op die hersiene wysigingswetsontwerp wat die ad hoc-komitee verlede maand uitgereik het.
Sy reaksie kom nadat die Sunday Times Sondag berig het dat die ANC beplan om dié proses voortaan op sy eie af te handel nadat sy bilaterale gesprekke met die EFF daaroor skipbreuk gely het.
Dit volg nadat Ronald Lamola, minister van justisie en korrektiewe dienste, wat die ANC se bilaterale gesprekke met die EFF gelei het, aan dié koerant gesê het dat die ANC nie die "vernietigende Zimbabwe-roete ondersteun soos vervat in die EFF se eis dat alle grond onder staatsvoogdyskap geplaas moet word in ruil vir die EFF se steun vir die wysigingspoging nie".
Die ANC benodig die EFF se steun vir die vereiste tweederde-meerderheid daarvoor in die parlement.
Floyd Shivambu, EFF-onderleier, het Lamola se uitlatings aan die Sunday Times in 'n twiet as "erg misleidend en oneerlik" beskryf.
"Ons het konsensus in die komitee en selfs met senior ANC-leiers opgebou en hy (Lamola) het weggebreek om sy CR-faksie te mobiliseer om die konsensus teen te staan. Ons sal in besonderhede reageer," het hy gesê.
Motshekga het dié uitval tussen die ANC en EFF Maandag as 'n "sideshow" beskryf. "Wat ineengestort het, is die ANC se bilaterale gesprekke met die EFF onder leiding van Lamola. Dié gesprekke was 'n geleentheid wat hulle gegun is om mekaar te probeer vind. Ooglopend het dit nie gewerk nie.
"As die parlement en ad hoc-komitee het ons 'n hersiene wetsontwerp gepubliseer vir openbare kommentaar. Die aangeleentheid is dus nou in die hande van die Suid-Afrikaanse publiek – nie tussen die ANC en EFF nie. Die spertyd vir openbare kommentaar bly steeds 13 Augustus."
Die publiek is op 16 Julie vanjaar deur die ad hoc-komitee uitgenooi om kommentaar te lewer op die hersiene 18de grondwetlike wysigingswetsontwerp.
Die komitee het toe in 'n verklaring gesê die doel van die hersiene wysigingswetsontwerp is om die Grondwet te wysig om onder meer te bepaal dat "waar grond en enige verbeterings daarop vir grondhervormingsdoeleindes onteien word, die vergoedingsbedrag betaalbaar nul mag wees".
Dit is luidens die wetsontwerp ook vir nasionale wetgewing om die omstandighede te spesifiseer vir waar die vergoedingsbedrag nul mag wees.
Verder is dit ook vir die "invoeging van 'n nuwe onderafdeling om toe te laat dat grond die gemeenskaplike erfenis van alle burgers is wat die staat vir toekomstige geslagte moet beskerm, sowel as vir die vervanging van die subartikel om te vereis dat voorwaardes geskep moet word om staatsvoogdyskap van sekere grond moontlik te maak sodat burgers op 'n billike grondslag toegang kan hê tot grond".
Ronald "Bruno Mtolo" Lamola's ST's interview about the land question is grossly misleading & dishonest. We built consensus within the Committee & even with senior leaders of the ANC, and he broke ranks to mobilize his CR faction to oppose the consensus. We'll respond in detail!